**E L Ő T E R J E S Z T É S**

**Szombathely Megyei Jogú Város Közgyűlése Szociális és Lakás Bizottságának 2022. október 26-i ülésére**

**Tájékoztató Szombathely közterületein tartózkodó hajléktalan személyekkel kapcsolatos intézkedésekről**

Az elmúlt időszakban a közösségi média felületein megjelent bejegyzések okán, az érintett szakemberek részvételével 2022. szeptember 15-én a hajléktalanok közterületen történő deviáns magatartása miatt összehívott megbeszélésen elhangzottak alapján az alábbi tájékoztatást adom.

A Közterület – felügyelet irodavezetője, Ágoston Sándor tájékoztatta a jelenlevőket, hogy a Közterület-felügyelet 2022. évben kiemelt figyelmet fordít a jogsértő, hajléktalan életmódot folytató személyekkel kapcsolatos hatósági intézkedésekre. Mindenekelőtt fontos tényként kell tisztázni, hogy azok a hajléktalan személyek, akik jogsértést nem követnek el, azokkal szemben figyelmeztetést, illetve további szankciót alkalmazni törvény ellenes a hatóság részéről. Tehát a szimpla megjelenése a hajléktalan személynek nem büntetendő cselekmény. A közterület-felügyeletről szóló 1999. évi LXIII. törvény taxatíve leírja a közterület-felügyelet hatáskörét, illetve intézkedési jogkörét. A felügyelők által észlelt vagy egyéb módon tudomásukra jutott szabálysértések vagy szabályszegések esetén a szükséges intézkedéseket minden esetben maradéktalanul megtették, illetve az eljárásokat megindították. Ezeken felül a Közterület-felügyelet szorosan együttműködik a Szombathelyi Rendőrkapitányság szervezeti egységeivel, amelynek köszönhetően több büntető eljárás kezdeményezésére is sor került. A Közterület-felügyelet munkatársai 2022. október 11. napjáig a fent leírt eseményekkel kapcsolatosan összesen 130 esetben intézkedtek, amely statisztikai mutató nem foglalja magába a figyelmeztetések számát, valamint azoknak az eseteknek a számát, amikor intézkedtek egy-egy személy egészségügyi ellátása érdekében az Országos Mentő Szolgálat, valamint a Fogyatékkal Élőket és Hajléktalanokat Ellátó Nonprofit Kft. (Utcai Szolgálat) irányába.

A Közterület-felügyelet intézkedései szám szerinti bontásban az alábbiak szerint alakultak:

* 105 esetben szeszesital-árusítás, -kiszolgálás és -fogyasztás tilalmának megszegése,
* 6 esetben köztisztasági szabálysértés (közterület beszennyezése),
* 4 esetben szemetelés (köztisztasággal kapcsolatos szabályszegés),
* 10 esetben koldulás szabálysértés (főként a Fő tér környékén),
* 1 esetben garázdaság vétsége a Zanati út-Sas utca sarkán – büntető eljárás kezdeményezve,
* 1 esetben garázdaság vétsége (tettenérés közterület-felügyelők által),
* 3 esetben személyazonosság igazolásával kapcsolatos kötelességek megszegése.

Fenti intézkedések jogkövetkezménye szabálysértési, közigazgatási, valamint büntető eljárás kezdeményezése volt.

A Közterület-felügyelet intézkedéseinek tapasztalatai alapján elmondható, hogy Szombathely város területén jelenleg körülbelül 30 fő olyan hajléktalan életmódot folytató személy él, akivel hatósági szempontból intézkedések válnak szükségessé. Ebből körülbelül 15 fő, aki rendszeresen, visszatérően követ el jogsértő cselekményt. Az elkövető személyek közül voltak soproni, csepregi „településszintű lakosok”, valamint ukrán állampolgárságú személyek is.

Az intézkedések főbb helyszínei az alábbiak voltak Szombathely város területén:

* Zanati út- Sas utca kereszteződés
* Március 15. tér
* Éhen Gyula tér
* Fő tér
* Romkert sétány
* Óperint utca
* Szent Márton u.
* Gyöngyösparti sétány
* Szalézi tér
* Barátság utca
* Pálya utca *(az utóbbi hétben új helyszínként jelent meg).*

Fenti intézkedéseken felül a Közterület-felügyelet munkatársai 2022. október 11. napjáig összesen 25 esetben szabott ki helyszíni bírságot 905.000,- Ft értékben. A helyszíni bírság összegét a hatályos jogszabályok alapján a központi költségvetésbe kell befizetni, az nem a Polgármesteri Hivatal „büdzséjébe” folyik be. Elmondható, hogy a helyszíni bírság összegét a jogsértő személyek többnyire nem fizetik be, ezért velük szemben további végrehajtási intézkedéseket kezdeményezése történt a Szombathelyi Rendőrkapitányságnál. A Közterület-felügyelet a hatósági intézkedések megtételén felül szorosan, napi rendszerességgel együttműködik a Fogyatékkal Élőket és Hajléktalanokat Ellátó Nonprofit Kft. munkatársaival és annak utcai szolgálatával. A kapcsolattartás mindkét fél részéről kiváló, a kölcsönös segítségnyújtás abszolút hatékony. A kiváló együttműködésnek köszönhetően nincs olyan rendkívüli esetről tudomásuk, amely segítségnyújtás vagy egészségügyi ellátás hiányában következett volna be.

Az egyeztetésen résztvevő FÉHE NKft ügyvezetője, Németh Klára az alábbi tájékoztatást adta.

A legnehezebb helyzetben lévő hajléktalan emberek zömének a legkisebb problémája a hajléktalanság. Súlyos magatartási zavarokkal küzdő, gyakran szerhasználat illetve alkoholos befolyásoltság alatt álló több esetben kizáró illetve korlátozó gondnokság alatt álló személyekről beszélünk, akiknek nem a hajléktalan ellátásban lenne optimális esetben a helyük. A bentlakásos pszichiátriai illetve szenvedélybeteg otthonokban méretes a várólista ugyanúgy, ahogy az egészségügyi rendszer is túlterheltséggel küzd, így az egészségügyből kikerülő, gyakran krónikus beteg emberek is a Zanati úti hajléktalanszállóra kerülnek.

A fent említett, kifejezetten problémás ügyfelek száma változó, 10-15 fő között mozog, a szervezet látókörében hozzávetőlegesen 200-250 ügyfél stagnál, aki hajléktalan személynek tekintető. */Hajléktalan személynek jelen esetben a hajlék nélküli valamint a lakhatás céljára nem alkalmas ingatlanban meghúzódó személyeket értem./* Szombathely város lakossága a KSH 2022.01.01.-i adat alapján 77.970 fő.

A Féhe Kft. az érintett ügyfelek részére az alábbi önkéntesen igénybe vehető szolgáltatásokat biztosítja - tehát a szolgáltatások igénybevételére akarata ellenére senki nem kötelezhető:

* Utcai szociális szolgálat I.-II.
  + Az utcai szolgálatok célja a területükön fellelhető hajléktalan emberek felkutatása és gondozása, a felmerülő krízishelyzetek megoldása, a rászorulók intézményes ellátáshoz jutásának elősegítése, szálláskeresés, valamint információnyújtás az igénybe vehető szolgáltatásokról.
  + A hajléktalan emberek többsége nem életvitelszerűen tartózkodik utcán, ismerősöknél, nem lakás céljára szolgáló helyiségekben húzza meg magát.
  + Az utcán élő hajléktalanok számában és a nemek szerinti megoszlásában évek óta nincs jelentős változás. A nők száma változatlanul alacsony, ők inkább igénybe veszik az ellátórendszer szolgáltatásait és gyakran szívességi lakáshasználóként is szállásokhoz jutnak.
  + Szombathelyen a többi nagyvárostól eltérően nem egy, hanem két utcai szociális szolgálat biztosítja a legnehezebb helyzetben lévő hajléktalan emberek ellátását. Az utcai szolgálatok a tavaszi-nyári időszakban reggel 6 órától este 10 óráig érhetők el az ingyenesen hívható zöld számon /06-80-205-165/. Télen a krízisidőszakban a szolgálatok a nap 24 órájában várják a hívásokat, megyei szinten látják el feladatukat, legfontosabb céljuk az életmentés.
  + A téli időszakban az utcai hajléktalanok jelentős része igénybe veszi a Nappali melegedő és az Éjjeli Menedékhely szolgáltatásait, illetve egyre romló egészségi állapotuk miatt gyakran válik szükségessé betegszobai elhelyezésük.
  + Az utcai szolgálat feladata, hogy az utcán, illetve lakhatás céljára nem alkalmas ingatlanban élő személyeket naponta felkeressék, megbizonyosodjanak jóllétükről, valamint ellátást, illetve információt nyújtsanak a hozzájuk fordulóknak - gyógyszer, élelmiszer, pokróc stb. Kiemelt jelentőségű, hogy az ügyfelet minél jobban igyekezzenek bevonni az ellátórendszerbe, ne vigyék utcára a szolgáltatást.
  + 2021. évben napi átlagban 14 fő utcai hajléktalannal foglalkoztak az utcai szociális munkás szolgálatok. 2021. évben összesen 441 bejelentés érkezett az intézményhez. A lakossági bejelentések többsége az ingyenesen hívható zöld számra érkezett, amit az információs szolgálatot teljesítő munkatárs fogadott, majd továbbította azt az utcai szociális szolgálatnak. Emellett a kórházból is gyakran kapnak bejelentéseket.
  + A szolgálatok adott menetrend alapján végzik feladatukat a következők szerint:
    - reggeli órákban: Vasút - Gekko park - Pelikán park - Borostyán áruház és környéke – ISIS - Aréna utca - Casino - Gayer park - Joskar- Ola lakótelep - Szalézi tér - Ezred-évi park - Park erdő - Olad - Domus - Aréna Savaria környéke - Lovas út
    - esti órákban: állatkórház (régi) - Tesco - Belvárosi hidak, parkok – Laktanya - Vasút – Gekko park - Pelikán park – Borostyán áruház és környéke – ISIS - Aréna utca – Casino - Gayer park –Joskar- Ola lakótelep – Szalézi tér - Ezred-évi park - Park erdő - Olad – Domus - Aréna Savaria környéke - Lovas út
    - tervezett útvonalon felül: telefonon érkezett bejelentések, SBO, rendőrség, közterület felügyelet stb.
  + Az intézménybe a hajléktalan emberek kapcsán érkező bármilyen jellegű bejelentésre soron kívül, azonnal reagálnak.
  + Az utcai szolgálat munkatársai kiváló, szoros, napi együttműködést alakítottak ki a város Közterület felügyeletével, a szombathelyi Rendőrkapitánysággal, a Polgárőrséggel is. A kommunikáció, az együttműködés, a kölcsönös információs csatornák működése kiváló és zökkenőmentes, segítve ezzel a hajléktalan emberek részére nyújtott szolgáltatások, krízisintervenciós ellátások hatékony mivoltát.
* Éjjeli menedékhely, nappali melegedő /férőhely: 45 fő/
  + Az alacsony küszöbű szolgáltatások igénybevétele feltételhez nem kötött. Alkoholos befolyásoltság, szerhasználat esetén is ártalomcsökkentő ellátási formákkal állnak az ügyfelek rendelkezésére. A Szervezet egészségügyi ellátást, addiktológiai segítségnyújtást, tisztálkodási, mosási, étkezési lehetőséget biztosít az átmeneti szállást igénybe venni nem kívánó ügyfelek részére.
  + A hajléktalanok éjjeli menedékhelye az önellátásra és a közösségi együttélés szabályainak betartására képes hajléktalan személyek éjszakai pihenését, valamint krízishelyzetben éjszakai szállás biztosítását lehetővé tevő szolgáltatás. Az intézmény szolgáltatásait azok vehetik igénybe, akik éjszakáikat közterületen vagy nem lakás céljára szolgáló helyiségben töltik.
  + Az éjjeli menedékhely működtetésének legfontosabb célja, hogy egyetlen hajléktalan személy se legyen kénytelen éjszakáit utcán, közterületen tölteni. Az éjszakai pihenés mellett az éjjeli menedékhely biztosítja mindazokat a szolgáltatásokat, amelyek az alapvető fizikai szükségletek kielégítéséhez nélkülözhetetlenek.
  + Az éjjeli menedékhely térítésmentesen biztosít ellátást azoknak a hajléktalan embereknek, akik utcán, közterületen nem lakás céljára szolgáló helyiségben lennének kénytelenek tölteni éjszakáikat. Az éjjeli menedékhely 25 férőhelyes, ami a téli krízisidőszakban 20 férőhellyel bővül.
  + Az éjjeli menedékhely folyamatosan, teljes kihasználtsággal üzemel. 2021. évben az éjjeli menedékhely szolgáltatásait 124 fő vette igénybe, közülük 98 fő volt férfi és 26 fő volt nő.
  + A Nappali melegedő elsősorban az éjjeli menedékhely szolgáltatásait igénybe vevőket, és az utcán élőket szólítja meg, de a rehabilitációs programokba be kívánja vonni azokat a potenciálisan hajléktalan embereket is, akiknek egészségi állapotuk, szociális- és munkaerő-piaci kompetencia-hiányuk miatt az önálló lakhatásuk megtartása veszélyben van, munkaerőpiacra történő kivezetésük pedig csak foglalkoztatási rehabilitáció után valósulhat meg.
  + Azzal, hogy a nappali melegedő az I. számú utcai szociális munkás szolgálat és az éjjeli menedékhely egy telephelyen működik hatékonyabban biztosítható az intézményes ellátással szemben idegenkedő hajléktalan emberek bizalmának megnyerése, az ellátó rendszerbe való bevonása. Az éjjeli menedékhely szolgáltatásait igénybe vevőknek reggel 7 órakor - amikor az éjjeli menedékhely bezár - nem kell elhagyniuk az intézményt, hanem az épületen belül működő nappali melegedő szolgáltatásit vehetik igénybe. Ezzel a működéssel megelőzhetővé válik, hogy az éjjeli menedékhelyről reggel 7 órakor elküldött emberek jelentős része napközben közterületen töltse idejét.
  + Minden szolgáltatást igénybe vevő számára biztosítják a tisztálkodás és a személyes ruházat tisztításának feltételeit. Gondoskodnak a ruházat és egyéb személyes dolgok biztonságos őrzéséről, lehetőség szerint a ruházat pótlásáról. Az étkeztetés lehetőségének biztosítása 2017. évtől a Hajléktalanokért Közalapítvánnyal együttműködve pályázati program keretében történik. Napi egy tál előre csomagolt ebédet biztosítanak valamennyi igénybe vevő részére. Az étel melegítéséhez és elfogyasztásához kulturált körülmények állnak rendelkezésre a nappali melegedőben. A nappali melegedőben történik a hajléktalan emberek okmánypótlása, hivatalos ügyintézése is.
  + A hajléktalan lét gyakori velejárója a személyes okmányok elvesztése, azt azonban valamennyien tudják, hogy legalább személyi igazolvánnyal rendelkezniük kell ahhoz, hogy a sorozatos rendőrségi feljelentéseket elkerüljék.
  + Az egészsésgügyi ellátáshoz való hozzáférés szigorodásának következtében egyre gyakrabban igényelnek segítséget a TB kártya pótlásához, az adóigazolvány megkéréséhez. Az esetek többségében akkor kérnek segítséget a hajléktalan emberek, amikor munkaviszonyt kívánnak létesíteni. Postacímet minden utcai illetve éjjeli menedékhely szolgáltatásait igénybe vevő hajléktalan embernek biztosítanak, amennyiben ezt igénylik.

A fentebb felsorolt szolgáltatások, ellátások kapcsán megállapítható, hogy a város szociális ellátórendszere komplex, mindenre kiterjedő ellátást nyújt a hajléktalan emberek számára az év 365 napján, a nap 24 órájában. Az ellátórendszer gyakran erőn felül teljesít főleg a krízis intervenciót, azonnali döntést igénylő esetekben. Az ellátórendszer, valamint a társszervezetek együttműködése kiváló, azonnali megoldási alternatívákat kínál a nehéz helyzetben élő, a társadalom leginkább megbélyegzett tagjai számára.

A hajléktalan emberek társadalmi elfogadottságának hiánya mindenképpen figyelmet érdemel. A különböző nyomtatott, illetve online felületeken megjelenő, a hajléktalan embereket negatív színben feltüntető média megjelenések semmiképpen nem szolgálják a társadalmi elfogadottságot. Az össztársadalom viselkedési motivációja teljesen érthető, hiszen nem jó látni a kiszolgáltatottságot, az esendőséget, és kifejezetten nem jó látni, hogy ide lehet jutni. „A hajléktalanok sorsa gyakran keserves, és a segítő szakembernek is gyakran nehéz szembesülni azzal, hogy hogy jó szándékkal, rábeszéléssel képtelen hatni, hiszen a másik oldalon már akkora a baj, hogy nem hat a szó, a józan ész és az érvek logikája.”

A Szervezet fokozott figyelmet fordít a fedél nélküli emberekkel kapcsolatos előítéletek mérséklésére. Közfoglalkoztatási programok tervezésekor, a Kézműves Kuckó Ajándékbolt termékeinek értékesítésekor, a médiafelületeken, közösségi oldalakon való megjelenéskor egyik fő küldetésük, hogy a hajléktalanok össztársadalmi megítélése pozitív irányba változzon. Céljuk, hogy a városban élő, több, mint 200 fedél nélküli személyt ne körülbelül 10-15 fő, negatív, megbotránkoztató módon viselkedő ember kapcsán ítéljék meg. A hajléktalan ember zöme dolgozik, és hatalmas energiát fektet abba, hogy visszailleszkedjen a társadalomba.

A hajléktalanság össztársadalmi probléma, a jéghegy csúcsa, tünetként tekinthető. Gyakran pszichiátriai betegség, szerhasználat, szenvedélybetegség húzódik a háttérben, mely kapcsán a család, mint természetes támasz hiány jelenik meg. A gyermekvédelmi, családvédelmi gondoskodásból kikerülő, az egészségügyi, szociális lakhatási, intézményi ellátásból kiszoruló ügyfelek jelennek meg a rendszerben, mely a szociális háló alja. Könnyen hajléktalan léthez vezet a lakhatási szegénység, melyhez, ha jövedelmi szegénység, illetve más akár egészségügyi probléma is társul, nagyon könnyen „le lehet csúszni”.

Az országos szociálpolitikai törekvések kapcsán gyakran beigazolódik, hogy sokkal sűrűbben szőtt szociális hálóra lenne szükség, olyan szolgáltatásokra, mellyel a hajléktalanság megelőzhető. A hajléktalanságból való visszakapaszkodás nagyon komoly erőfeszítést igényel mind az érintett ügyfelek, mind a segítők részéről.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. október „ ”.**

**Dr. Czeglédy Csaba sk.**

**a Szociális és Lakás Bizottság elnöke**

**HATÁROZATI JAVASLAT**

**......./2022. (X. 26.) SzLB sz. határozat**

A Szociális és Lakás Bizottság a Szombathely közterületein tartózkodó hajléktalan személyekkel kapcsolatos intézkedésekről szóló tájékoztatót megtárgyalta és elfogadta.

**Felelősök:** Dr. Czeglédy Csaba, a Szociális és Lakás Bizottság elnöke

/a végrehajtás előkészítéséért:

Szentkirályi Bernadett, a Szociális és Lakás Iroda vezetője/

**Határidő:** azonnal